b"\n_START_ARTICLE_\nJo\xc3\xa3o Gilberto\n_START_SECTION_\nKarriere\n_START_PARAGRAPH_\nHans f\xc3\xb8rste utgivelse var EP-en Quando Voc\xc3\xaa Recordar/Amar \xc3\xa9 Bom fra 1950 med vokalkvintetten Garotos da Lua (M\xc3\xa5neguttene) i Rio de Janeiro, men Gilberto kom ofte for sent og ble kastet ut av gruppen. Gilberto brukte mye marihuana og ble deprimert. I 1955 flyttet han til Porto Alegre der han jobbet som hotellmusikant i omtrent et \xc3\xa5r. Han bodde deretter en tid hos sin s\xc3\xb8ster og hennes mann, hvor han utviklet sin egen m\xc3\xa5te \xc3\xa5 synge p\xc3\xa5. S\xc3\xb8steren var bekymret for hans mentale helse og sendte ham tilbake til foreldrene i Rio de Janeiro. Der skrev han \xc2\xabBim-Bom\xc2\xbb f\xc3\xb8r foreldrene sendte ham p\xc3\xa5 avrusning._NEWLINE_Etter et kort opphold ble han rusfri og traff en bekjent, Antonio Carlos Jobim (Tom Jobim), som arbeidet som komponist og musiker hos plateselskapet Odeon. Jobim utgav i 1958 en singel med sin egen \xc2\xabChega de Saudade\xc2\xbb (\xc2\xabNo more blues\xc2\xbb) sunget av Gilberto, og Gilbertos \xc2\xabBim-Bom\xc2\xbb var p\xc3\xa5 b-siden. Singelen var ingen hit, men ble gradvis mer popul\xc3\xa6r, og stilen ble kalt en \xc2\xabny hump\xc2\xbb \xe2\x80\x93 \xc2\xabbossa nova\xc2\xbb.  \xc3\x85ret efter giftet han seg med Astrud Gilberto._NEWLINE_Gitaristen Charlie Byrd oppdaget Gilbertos musikk, og sammen med Stan Getz laget han platen Jazz Samba som ble en suksess. Ekteparet Gilberto flyttet til USA i 1962 og startet et samarbeid med Getz. I 1964 utga de \xc2\xabJenta fra Ipanema\xc2\xbb, skrevet av Tom Jobim, sammen med Stan Getz. Jo\xc3\xa3o sang p\xc3\xa5 portugisisk mens Astrud sang p\xc3\xa5 engelsk. Den ble en stor hit og de vant Grammy foran Beatles' \xc2\xabA Hard Days' Night\xc2\xbb. \xc3\x85ret etter ble det skilsmisse og Astrud ble sammen med Getz en tid.  _NEWLINE_Gilberto utga et titall plater. I 2017 ble han utnevnt til \xc3\xa6resdoktor ved Columbia University i New York City.\n_START_SECTION_\nPersonlig\n_START_PARAGRAPH_\nJo\xc3\xa3o Gilberto giftet seg med Astrud Evangelina Weinert i 1959. De fikk en s\xc3\xb8nn Jo\xc3\xa3o Marcelo Gilberto (1960\xe2\x80\x93) som ble bossabassist og musikkprodusent sammen med moren. _NEWLINE_Gilberto giftet seg med bossasangeren Mi\xc3\xbacha (1937\xe2\x80\x932018), s\xc3\xb8ster av bossasanger Chico Buarque (1944\xe2\x80\x93) i 1965. Sammen fikk de Bebel Gilberto som ble Grammy-nominert bossasanger  (1966\xe2\x80\x93)._NEWLINE_Gilberto flyttet tilbake til Brasil i 1980, og fortsatte \xc3\xa5 spille og gi ut plater hele livet._NEWLINE_Gilberto d\xc3\xb8de hjemme, etter en tid med sykdom, 6. juli 2019."